Document ID: 32007R1248

RÅDETS FORORDNING (EF) Nr. 1248/2007
af 22. oktober 2007
om ophævelse af forordning (EF) nr. 2040/2000 om budgetdisciplin
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37, 279 og 308,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Revisionsretten (2), og
ud fra følgende betragtninger:
(1)
Bestemmelserne i Rådets forordning (EF) nr. 2040/2000 af 26. september 2000 om budgetdisciplin (3) har til formål at sikre en fornuftig forvaltning af Fællesskabets udgifter til Den Europæiske Udviklings- og Garantifond for Landbruget, Garantisektionen, og til reserverne til eksterne foranstaltninger, i overensstemmelse med de principper om forsvarlig økonomisk forvaltning, der er fastlagt i Europa-Parlamentets, Rådets og Kommissionens interinstitutionelle aftale af 6. maj 1999 om budgetdisciplin og forbedring af budgetproceduren (4).
(2)
Med hensyn til del I i forordning (EF) nr. 2040/2000 angående landbrugsudgifter er det som følge af de lofter, der er fastsat i den finansielle ramme for 2007-2013, som er indeholdt i bilag I til den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning af 17. maj 2006 (5) (»den interinstitutionelle aftale af 2006«), ikke længere nødvendigt at opretholde den fastsatte landbrugsretningslinje.
(3)
De øvrige bestemmelser om budgetdisciplin for landbrugsområdet i del I i forordning (EF) nr. 2040/2000 er blevet afløst af artikel 18, 19 og 20 i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (6).
(4)
Med hensyn til del II i forordning (EF) nr. 2040/2000 angående reserver til eksterne foranstaltninger er der ikke længere behov for særlige bestemmelser og foranstaltninger, der er usædvanlige i forhold til ordningen for egne indtægter, til finansiering af Garantifonden og nødhjælpsreserven. Reserven til lånegarantier er i den finansielle ramme for 2007-2013 i den interinstitutionelle aftale af 2006 blevet udskiftet med en budgetpost under udgiftsområde 4 »EU som global aktør.« Hovedprincipperne for nødhjælpsreserven er indeholdt i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (7), hvorimod oplysninger om beløbsstørrelse og betingelserne for dens anvendelse er angivet i den interinstitutionelle aftale af 2006. Eftersom ingen tredjepartsinteresser er direkte berørt, er det ikke nødvendigt at indarbejde sidstnævnte forhold i en forordning.
(5)
Alle bestemmelserne i forordning (EF) nr. 2040/2000 er følgelig blevet overflødige.
(6)
Forordning (EF) nr. 2040/2000 bør derfor ophæves -
UDSTEDT FØLGENDE FORORDNING:
Artikel 1
Forordning (EØF) nr. 2040/2000 ophæves med virkning fra den 1. januar 2007.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. oktober 2007.

Labels: 11
15